‘তৃণমূলের রাহুল গাঁধী’কে হাত বাড়াতে দেখে মুহূর্তে জড়ো হয়ে গেল শ’য়ে শ’য়ে তরুণ মুখ। ভেসে গেল সংক্ষিপ্ত মুকুল-অনুরাগ। 
চুম্বকে এই হল শুক্রবার তৃণমূলের বর্ধিত সাধারণ পরিষদের বৈঠকের নির্যাস। যা বলছে, লাগাতার চেষ্টায় দলের অন্দরে মুকুলকে আপাতত রুখে দিল অভিষেক অ্যান্ড কোম্পানি। যা বলল না, মুকুলের কি অভিষেকের উত্থানের সময় ঘনিষ্ঠদের বলা কথাটা আরও একবার মনে পড়ছিল— ‘ব্লাড ইজ থিকার দ্যান ওয়াটার’!  
তবে তৃণমূল এবং মমতা বন্দ্যোপাধ্যায় বলেই শেষকথা বলে দেওয়া যাচ্ছে না। এদিন পর্যন্ত মুকুল পদহীন। এদিন পর্যন্ত জয়ী অভিষেকরা। কিন্তু আজ, শনিবার থেকেই খেলা ঘুরে যেতে পারে। দলের একাংশের বক্তব্য, ভিতরের ‘চাপ’ আপাতত মেনে নিলেও মুকুলকে নিয়ে প্রকৃতই তেমনকিছু ভাবলে মমতা পুরোপুরি হাল ছাড়বেন না। পদ দেবেন তাঁকে। কিন্তু কী সেই পদ, সে সম্পর্কে কোনও ধারণা নেই প্রথমসারির নেতা-মন্ত্রীদের।
এমনিতে সভার শেষে অধিকাংশই হা-হুতাশ করেছেন, পর্বতের মূষিক প্রসব হল! গোটা রাজ্য থেকে সমস্ত স্তরের জনপ্রতিনিধিদের ডেকে এনে মমতা যা বললেন, তার মধ্যে বিশেষ নতুন কিছু নেই। ঠিকই। প্রস্তাবিত জোট বা আসন সমঝোতা নিয়ে কংগ্রেস-সিপিএম’কে আক্রমণ (কংগ্রেসের প্রতি খানিক নরম যদিও), দলের অন্দরে টিকিটের উমেদারি কমানোর বার্তা নিক্ষেপ, শৃঙ্খলারক্ষার কথা বলা এবং রেজ্জাক মোল্লাদের অন্তর্ভুক্তি— এসবই আগে থেকে নির্ধারিত ছিল। কৌতূহল ছিল একটিই— মমতা কি মুকুলকে কোনও দলীয় পদ দিয়ে ‘পুনঃপ্রতিষ্ঠা’ করতে পারেন?  
কিন্তু মুকুলকে নিয়ে কোনও ‘বিশেষ উদ্যোগ’ নজরে এল না। এমনকী, মুকুলের প্রস্তাবিত দল ‘জাতীয়তাবাদী তৃণমূল কংগ্রেস’ও লোকচক্ষুর অন্তরালেই তৃণমূলের সঙ্গে মিশে গেল। অমিতাভ মজুমদার, প্রদীপ ঘোষেরা নামগোত্রহীনের মতো বসে রইলেন। তাঁদের হাতে তৃণমূলের পতাকা তুলে দিয়ে ‘আনুষ্ঠানিকভাবে’ দলে নেওয়ার একটা চেষ্টা হয়েছিল। কিন্তু দলের নেতারা স্রেফ ‘না’ বলে দেন। জানানো হয়, শুধু ঘোষণা করে দিলেই হবে। সেইমতোই যথাসম্ভব সংক্ষেপে কাজটা সেরে ফেলেন দলের সর্বভারতীয় সাধারণ সম্পাদক সুব্রত বক্সি। সকাল সাড়ে ১০টা নাগাদ যাঁর কাছে নতুন দলের নথিপত্র সমর্পণ করেছিলেন স্বয়ং মুকুল। তখন মমতাও সভাস্থলে আসেননি। প্রচার এড়াতে ডাকা হয়নি সংবাদমাধ্যমকেও। শুধু তা-ই নয়, অবস্থাগতিক বুঝে নাম না-করে বক্তৃতায় মুকুলকে খোঁচা দিয়ে গিয়েছেন শুভেন্দু অধিকারীও— ‘‘এই দলে শুধু দু’টি পদেই কখনও কোনও বদল নেই। এক নেত্রী, দুই সুব্রত বক্সি।’’
মুকুলকে দলের মূলস্রোতে ফিরিয়ে আনতে সবচেয়ে বেশি আগ্রহী এবং উদ্যোগী ছিলেন মমতা। একের পর এক জেলাসফরে মুকুলকে সঙ্গে নিয়ে দলের অন্দরে সেই বার্তা দিচ্ছিলেন নেত্রী। ঠিক ছিল, নেতাজি ইন্ডোরের সভায় সেই বৃত্ত সম্পূর্ণ হবে। কিন্তু বৃহস্পতিবার রাত থেকে চাকা উল্টোদিকে ঘুরতে শুরু করে। তখনই স্পষ্ট হয়ে যায় যে, মুকুল ও তাঁর অনুগামীদের দলে জায়গা করে দিতে যে পরিকল্পনা হয়েছে, তা আদৌ ‘মসৃণ’ নয়। মুকুল-সহ কাউকেই বাড়তি ‘গুরুত্ব’ দিতে নারাজ মহাকর্তারা। বস্তুত, মুকুল তৃণমূল ভবনে আসবেন, নেত্রীর সেই বার্তা পাওয়ার পর থেকেই ‘সমান্তরাল দফতর’ শুরু করেছিলেন পার্থ চট্টোপাধ্যায়, সুব্রত বক্সিরা। ভবানীপুরে বক্সির পুরনো অফিসে সেই প্রক্রিয়ায় যোগ দিয়েছিলেন শোভন চট্টোপাধ্যায়, ফিরহাদ হাকিমরাও। তার পরেও গত দু’দিন নবান্নে বারবার নেত্রীর উপর ‘চাপ’ তৈরি করা হয়েছে। যাতে মুকুলকে কোনও পদ না-দেওয়া হয়। 

 নেতাজি ইন্ডোরের সভায় মুকুল ও মমতা।— দেবজ্যোতি সরকার
সভামঞ্চে সেই আপত্তিরই জয় দেখা গেল। বক্তৃতায় দলের মহাসচিব পার্থ বোঝালেন, মুকুল-তৃণমূল বিচ্ছেদপর্বকে আলাদা বন্ধনীতে রাখতে চান তাঁরা। মুকুলের উপস্থিতিতেই তিনি বলেছেন, ‘‘দলের ভিতরে-বাইরে অনেকেই মমতাকে আঘাত করতে চেষ্টা করেছেন। দেখা গিয়েছে, তাঁরাই দুর্বল হয়েছেন। মানুষের কাছে তাঁরা ধিক্কৃত হয়েছেন। মমতা শক্তিশালী হয়েছেন।’’ মমতা যখন ‘চিটফান্ড’ নিয়ে দলের অবস্থান স্পষ্ট করছেন, তখন মহাসচিবকে দেখা গিয়েছে তাঁর আসন থেকে ঝুঁকে একপ্রান্তে বসা মুকুলের দিকে তাকাচ্ছেন। সে দৃষ্টির ভাষা ‘তাৎপর্যপূর্ণ’।প্রথম বক্তা হিসাবেই তাঁর নাম ঘোষণা হওয়ায় মুকুল ওই পরিস্থিতি ‘মোকাবিলা’র সুযোগ পাননি। 
রাহুলই
তবে বক্তৃতায় দলের সঙ্গে তাঁর সম্পর্ক বোঝাতে সাধ্যমতো চেষ্টা করেছেন। মিনিট কুড়ি ধরে তৃণমূলের জন্মলগ্ন থেকে বিস্তারের ইতিহাস বর্ণনা করেছেন। কীভাবে ধীরে ধীরে লড়াইয়ের মধ্যে দিয়ে হারা আসনে দল জয় পেয়েছে, উদাহরণ দিয়ে তা বুঝিয়েছেন। 
কিন্তু ওই পর্যন্তই। মুকুলের ‘পুনরাবির্ভাবে’র যে জল্পনা চলছিল, সেই উদ্যোগ চোখেই পড়ল না। সভায় যে জমায়েতকে দলনেত্রী ‘ক্রিম অফ টিএমসি’ বলে চিহ্নিত করলেন, এদিন মুকুলকে নিয়ে নতুন কোনও বার্তা গেল না তাঁদের কাছে। পুরনো পদ তো নয়ই, নতুন কমিটি গড়ে মুকুলকে জায়গা দেওয়ার জল্পনারও ধারপাশ দিয়ে গেলেন না মমতা। দলে ফেরার প্রক্রিয়া নিয়ে সম্প্রতি নেত্রীর সঙ্গে আলোচনায় লম্বা বিচ্ছেদ কাটিয়ে ঠিক কীভাবে তিনি দলের সঙ্গে যুক্ত হতে পারেন, তা নিয়ে নির্দিষ্ট প্রস্তাব দিয়েছিলেন মুকুল। কিন্তু তার বিপরীত প্রক্রিয়াও চলছিল সমান তালে। অভিষেককে সামনে রেখে যে প্রক্রিয়ায় ছিলেন দলের   প্রথমসারির প্রায় সকলেই। 
বিপ্রতীপ দুই প্রক্রিয়ায় আপাতত জয় পেলেন না মুকুল। একবার ছাড়া বক্তৃতায় তাঁর নামও করেননি মমতা। দীর্ঘদিন পর সাদা কুর্তার উপরে দলের প্রতীক আঁকা ব্যাজ এবং প্রতিনিধি কার্ড বুকে ঝুলিয়ে মঞ্চে বসে থেকেছেন। মন্ত্রী বা নেতারা জড়িয়ে ধরেছেন। নেত্রীর বক্তৃতার কিছু লাইন শুনে অন্যদের মতো তাঁর মুখেও হাসি ফুটেছে। তবু সেই কাষ্ঠহাসিতে বাকি নেতাদের থেকে ‘পৃথগান্ন’ই দেখিয়েছে মুকুলকে। সভা শেষ হওয়ার পর নেত্রীর ভাইপো এক শীর্ষনেতাকে বলছিলেন, ‘‘কী বুঝলে?’’
প্রশ্ন শুনে ‘পার্থজেঠু’র হাসি আর ধরে না।